По време на нотификационния период между есенния срок за отчитане (1 октомври) и датата на публикуване на данните (21 октомври 2015 г.) Евростат се свърза с националните статистически органи на всяка държава членка, за да поиска допълнителна информация и за да изясни прилагането на счетоводните правила за конкретни трансакции. Този процес обхвана няколко етапа на кореспонденция между Евростат и националните органи. В рамките на първия етап (до 6 октомври) до всички държави бяха изпратени искания за разяснения. При втория етап искания за разяснения бяха изпратени до 27, а при третия — до 8 държави. Евростат поиска от някои държави да представят коригирани нотификационни таблици. В повечето случаи измененията в данните, съобщени по време на нотификационния период през октомври 2015 г., не промениха значително равнищата на дефицита и дълга за 2011 г. — 2014 г.

2.2.2.Посещения за водене на разговори и методологически посещения

В Регламент (ЕО) № 479/2009 се предвижда извършването на посещения за водене на разговори и методологически посещения. Посещенията за водене на разговори в държавите членки се провеждат редовно (поне всяка втора година) с цел преглед на отчетените данни, разглеждане на методологически въпроси, обсъждане на статистическите източници и оценка на съблюдаването на съответните счетоводни правила, например за определяне на границите на сектор „Държавно управление“, времето на отчитане и класификацията на държавните трансакции и задължения.

Честотата на мисиите при EDP в държавите членки се увеличи през последните години. Ако Евростат повдигне конкретен важен въпрос в държава членка и отговорът му може да се намери само при среща със съответните органи, се организира специално посещение в тази държава членка.

През 2015 г. представители на Евростат посетиха следните държави с цел водене на разговори във връзка с EDP: Естония (20 — 21 януари), Италия (2 — 3 февруари), Хърватия (26 — 27 февруари), Обединеното кралство (28 — 29 април), Швеция (19 — 20 май), Латвия (26 — 27 май), Полша (29 — 30 юни), Испания (9 — 10 юли), Нидерландия (1 — 2 септември), Словения (7 — 8 септември), Гърция (23 — 24 септември), Румъния (12 — 13 ноември, 17 — 18 декември), Финландия (19 — 20 ноември) и Словакия (8 — 9 декември). Освен това беше направено специално посещение в Австрия (14 октомври).

Окончателните констатации от всяко посещение за водене на разговори, включително договорените точки, по които трябва да се предприемат действия, и осъщественият напредък по повдигнатите въпроси, се съобщават на Икономическия и финансов комитет и се публикуват на уебсайта на Евростат. Изпълнението на тези точки ще подобри постепенно качеството на данните.

Методологически посещения се предприемат само ако Евростат констатира значителни рискове или проблеми по отношение на качеството на данните, свързани най-вече с използваните методи, понятия или класификации. Евростат не проведе такива посещения през 2015 г.

2.2.3.Конкретни указания от Евростат

Държавите членки се обръщат редовно към Евростат за разяснения по различни национални счетоводни въпроси във връзка с бъдещи или минали операции. Евростат предоставя указания в съответствие със съществуващите насоки. За да спази разпоредбата за прозрачност от Регламент (ЕО) № 479/2009, Евростат публикува своите указания , освен ако съответната държава членка повдигне възражение. През 2015 г. Евростат публикува 8 предварителни писма с указания. Евростат предостави също така указания на Белгия, Гърция, Полша и Словакия, по отношение на които тези държави членки повдигнаха възражения във връзка с публикуването поради съображения за поверителност.

2.2.4.Разследвания във връзка с прилагането на бюджетното наблюдение в еврозоната

С Регламент (ЕС) № 1173/2011 на Европейския парламент и на Съвета на Комисията се предоставят правомощия да започне разследване, когато има съмнения, че статистическите данни са манипулирани поради „умишлено погрешно представяне“ или „груба небрежност“.

На 11 юли 2014 г. Европейската комисия реши да открие официална процедура по разследване във връзка с евентуално манипулиране на статистически данни в регион Валенсия (Comunidad Valenciana), Испания .

За първи път Комисията използва новите правомощия, предоставени ѝ съгласно „пакета от шест законодателни акта“ за икономическото управление, започвайки разследване на евентуално манипулиране на данните за дълга и дефицита на държава членка.

На 7 май 2015 г. Комисията прие доклад, в който бяха взети предвид забележките, отправени от Испания, и се съдържаше препоръка за налагане на глоба от страна на Съвета. В доклада се съдържаше заключението, че орган в рамките на сектор „Държавно управление“ в Испания, а именно Регионалната сметна палата на Автономната община Валенсия (Regional Audit Office of the Autonomous Community of Valencia), е проявил груба небрежност във връзка с неотчитането на здравни разходи и с неспазването на принципа на начислена база в националните сметки (ЕСС 95). Това е довело до неправилно отчитане на данните за държавния дефицит на Испания пред Евростат през март 2012 г. Погрешното представяне е приключило през 2012 г. В доклада е обърнато специално внимание на статистическите данни, представени от регион Валенсия, а не е поставена под съмнение точността на испанската национална статистика.

На 13 юли 2015 г. Съветът реши на наложи глоба на Испания в размер на 18,93 млн. EUR за погрешно представяне на данни за държавния дълг в резултат на груба небрежност.

Испания обжалва пред Съда на Европейския съюз и двете решения — това на Комисията за започване на разследване и решението на Съвета за налагане на глоба. С решение от 3 септември 2015 г. по дело T-676/14 Съдът отхвърли иска за отмяна на решението на Комисията, докато по другия иск за отмяна на решението на Съвета все още не е взето решение.

2.2.5.Актуални методологически въпроси

В съответствие с практиката си Евростат извърши оценка на правилното прилагане на правилата на ЕСС 2010, по-конкретно в контекста на последните си решения съгласно член 10, параграф 2 от Регламент (ЕО) № 479/2009. Тези решения се съдържат в ръководството за държавния дефицит и дълг (РДДД), чието последно издание беше публикувано през август 2014 г. . Новата версия на РДДД (издание 2016 г.) ще се публикува през първото тримесечие на 2016 г. и ще включва главите, приведени в съответствие с ЕСС 2010, като са отразени резултатите от работата на експертната група по методологическите въпроси през 2015 г.

През 2015 г. Евростат продължи да предоставя на държавите членки допълнителни разяснения за счетоводните правила за статистиката за EDP и държавната финансова статистика. Тези разяснителни документи, включително документът „Статистическото отчитане на вноските в бюджета на ЕС вследствие на изменението на Регламента за собствените ресурси“ („The statistical recording of EU budgetary contributions, following an amendment to the Own Resources Regulation“), публикуван на 17 март 2015 г., и методологическите насоки за „Въздействието на договорите за енергоспестяване върху държавните сметки“ („The impact of energy performance contracts on government accounts“), допълват общите правила от ЕСС 2010. Евростат публикува насоки, след като се консултира с държавите членки.

2.2.6.Последователност с основните държавни сметки